钦定古今图书集成/明伦汇编/氏族典/第389卷 > 李程
## 钦定古今图书集成/明伦汇编/氏族典/第389卷 > 李程

按《唐书李程传》：“程字表臣，襄邑恭王神符五世孙。擢
进士宏辞，赋日五色，造语警拔，士流推之。调蓝田尉，
迁监察御史，召为翰林学士。学士入署，常视日影为
候。程性孏，日过八砖乃至，时号八砖学士。元和三年，
出为随州刺史。韩弘为都统，命程宣慰汴州。历御史
中丞、鄂岳观察使，还为吏部侍郎。敬宗初，以本官同”
中书门下平章事，加中书侍郎，进彭原郡公。宝历二
年，检校吏部尚书、同平章事，为河东节度使，徙河中。
召拜尚书左仆射，俄检校司空，领宣武山南东道节
度，再为仆射。程为人辩给多智，然简脱无仪检，虽在
华密而无重望，最为帝所遇。尝曰：“高飞之翮，长者在
前。卿朝廷羽翮也。”武宗立，为东都留守，卒。子廓，第进
士，累迁刑部侍郎。大中中，拜武宁节度使。